Selfdood: 'As . . . ons maar net geweet het ' | Netwerk24
Deur Elsabé Brits 25 Januarie 2018 08:27
Diegene wat iemand aan selfdood verloor het, het ook steun, begrip en liefde nodig. Foto: Pixabay
'n Paneelbespreking oor depressie en die verlies nadat iemand dood is, met verskeie kenners en mense wat dié seer ervaar het, gaan in die Breytenbach-sentrum in Wellington aangebied word.
"As . . . ons maar net geweet het" is die tema van dié bespreking.
Dana Snyman, 'n skrywer en joernalis wat sy verloofde onlangs verloor het, dr. Cobus McCallaghan, 'n psigiater wat sy 21-jarige dogter verloor het, dr. Gerrit de Villiers, 'n pediater wat sy 16-jarige seun verloor het, en die gespreksleier, prof. Lizette Rabe, wat haar 21-jarige seun verloor het, sal daaraan deelneem.
Rabe sê dit word deur Ithemba gereël, 'n organisasie wat bewusmaking oor depressie en verwante siektes as biologiese en kliniese siektes bevorder en navorsing steun.
"Depressie is die mens se wreedste siekte, en hierdie monstersiekte is nie kieskeurig oor sy slagoffers nie. Maar ons kan onsself beter toerus deur meer te weet oor depressie, sê Rabe.
"As 'n mens byvoorbeeld 'n kind se skielike persoonlikheidsverandering sien as simptome van depressie, kon jy vroeër besef het dis nie 'n 'fase' nie, dis 'n siekte.
"En as ons as samelewing beter ingelig is oor depressie en verwante siektes, sal ons daarmee die stigma, die skanse afbreek en ook die stilte rondom die siektes. Ons moet vroeër die simptome herken, sodat ons vroeër vir behandeling kan gaan. Depressie is 'n siekte, nie 'n swakheid nie."
Hoe kan ons ons geliefdes beskerm teen hierdie siekte sonder 'n gesig wat soms sonder waarskuwing kan toeslaan? Waarna moet ons oplet? Wat was die gevaartekens wat ons dalk eers ná die tyd, toe dit vir altyd te laat was, raakgesien het?
Hoe bemagtig ons onsself met kennis om te verseker die simptome van depressie en verwante siektes, soos angsstoornis, word betyds herken, en sodat professionele hulp betyds opgesoek kan word?
Die geleentheid is op Saterdag 24 Februarie om 11:00 by die Breytenbach-sentrum, Burgerstraat 14, Wellington. Die koste is R50 en besprekings moet gedoen word by info@breytenbachsentrum.co.za.